પોલિટીકલ સાયન્‍સના બારમા ધોરણના પાઠ્યપુસ્તકમાં અનેક ફેરફારો સૂચવવામાં આવ્યા છે. નમૂનારૂપ કેટલાક જોઈએ. 2002માં થયેલી ગોધરાની દુર્ઘટનાનો ઉલ્લેખ આ રીતે કરવામાં આવ્યો છે: ‘ટ્રેનમાં આગ લાગી. મુસ્લિમોએ તે લગાડી છે એવી શંકાએ….’ અહીં ‘આગ લાગી’ને સ્થાને ‘આગ લગાડવામાં આવી’ તેમજ ‘શંકા’ શબ્દ કાઢી નાંખવાનું સૂચન કરવામાં આવ્યું છે. આ ઉપરાંત 1984માં તત્કાલીન વડાંપ્રધાન ઈન્‍દિરા ગાંધીની હત્યાને પગલે ફાટી નીકળેલાં રમખાણોનો ઉલ્લેખ ધરાવતા પ્રકરણનો છેલ્લો ફકરો આમ છે: ‘2005માં સંસદમાં પોતાના વક્તવ્ય દરમ્યાન વડાપ્રધાન મનમોહન સીંઘે આ રક્તપાત બાબતે ખેદ વ્યક્ત કર્યો હતો અને શીખવિરોધી હિંસા બાબતે દેશની જનતાની માફી માંગી હતી.’ આ ફકરો રદ કરવો જોઈએ એવી ન્યાસની ભલામણ છે.